SA skop Lesotho-diplomate uit oor drank(Argieffoto) Suid-Afrika het verskeie Lesotho-diplomate 72 uur gegee om die land te verlaat nadat die regering hier hulle as sogenaamde persona non grata – wat letterlik ŉ onwelkome persoon beteken – verklaar het. Lesotho se departement van buitelandse sake en internasionale betrekkinge sê in ŉ verklaring hy het met “teleurstelling en verleentheid” kennis geneem dat verskeie Basotho-diplomate wat in Suid-Afrika werk uitgeskop word. “Die diplomate en hul gesinne het 72 uur gekry om uit Suid-Afrika te vertrek en hul diplomatieke status op te sê.” Luidens vroeëre berigte het diplomate van dié klein land weens ŉ geldtekort glo aksynsvrye drank in Suid-Afrika en Lesotho gesmous. Weens ŉ tekort in die betaling van salarisse het sommige hulle glo tot dié praktyk gewend in ŉ poging om ŉ paar rand te maak. Dit is egter bestempel as ŉ onwettige bedryf om die Suid-Afrikaanse Inkomstediens van die belasting op die items te ontneem. Lesotho se verklaring bevestig dat die diplomate versuim het om aan Suid-Afrikaanse wetgewing te voldoen, “spesifiek wat betref die onwettige handel in aksynsvrye drank”. “Die regering van die Koninkryk van Lesotho distansieer hom van en veroordeel die optrede van die betrokke diplomate ten sterkste. Maatreëls word getref om te verseker hulle keer binne die voorgeskrewe 72 uur terug.” Lesotho het ook onderneem om tugstappe teen die amptenare te doen sodra hulle terug in Lesotho is.